Herinn í Súdan hefur sleppt forsætisráðherra landsins úr haldi. Bandaríkjastjórn og Evrópusambandið hótuðu að svipta Súdana fjárstuðningi yrði honum ekki sleppt.
Abdalla Hamdok, forsætisráðherra Súdans, fékk seint í gærkvöld að halda til síns heima. Hann var handtekinn ásamt fleiri ráðherrum og háttsettum embættismönnum þegar herinn hrifsaði völdin í landinu á mánudag. Bandaríkjastjórn og Evrópusambandið hótuðu að svipta Súdana fjárstuðningi yrði honum ekki sleppt.
Samkvæmt frétt AFP fékk Hamduk að snúa aftur til heimilis síns í höfuðborginni Khartoum ásamt konu sinni. Ekki er ljóst hvort hann er frjáls ferða sinna eða í stofufangelsi. Aðrir ráðherrar og embættismenn eru enn í haldi. Stjórnvöld í Bandaríkjunum greindu frá því í dag að Antony Blinken utanríkisráðherra hefði rætt við Hamduk í síma. Hann hótaði í gær að frysta 700 milljóna dollara stuðning Bandaríkjastjórnar við Súdana yrði honum ekki sleppt úr haldi þegar í stað. Utanríkismálastjóri Evrópusambandsins hafði einnig í hótunum um að Súdanar yrðu sviptir fjárstuðningi.
Í gær sagði yfirhershöfðinginn Abdel Fattah al-Burhan, einn helsti forsprakki valdaránsins, að forsætisráðherrann væri í haldi, til að tryggja öryggi hans, en hann myndi endurheimta frelsi sitt von bráðar.
Öryggisráð Sameinuðu þjóðanna kom saman í gær til að ræða ástandið í Súdan en tókst ekki að koma sér saman um ályktun. Samkvæmt frétt þýsku fréttastofunnar DPA strandaði það á að Rússar og Kínverjar höfnuðu notkun hugtaksins valdarán um aðgerðir hersins.
Herinn í Súdan hefur sleppt forsætisráðherra landsins úr haldi. Bandaríkjastjórn og Evrópusambandið hótuðu að svipta Súdana fjárstuðningi yrði honum ekki sleppt.